ང་ཚོ་ཚང་མས་མགོ་བོ་ལྡེམ་ལྡེམ་བྱས།མགོན་སྐྱབས་ཀྱིས་དེ་འཕྲལ་མཛུབ་མོས་ཁོའི་སྐེ་ལ་ཁུར་བའི་སྒམ་ཆུང་དེ་བསྟན་ནས།དེ་ཅི་རེད་ཅེས་དྲིས་བྱུང་བས།མི་དེས་ཀྱང་རང་ཉིད་ཀྱིས་ཁུར་བའི་སྒམ་ཆུང་དེར་ལྟ་ཙམ་གྱིས་སྐེ་ནས་ཕུད་ཅིང་དེའི་འགྲམ་ཞིག་ཏུ་མཛུབ་མོས་རེག་ཙམ་བྱས་མ་ཐག་སྒམ་ཆུང་དེ་ལས་སྐད་ཆ་བཤད་བྱུང་བས་ང་ཚོ་ཚང་མ་ཡ་མཚར་བར་གྱུར།མི་དེས་ང་ཚོའི་རྣམ་འགྱུར་དེ་མཐོང་ནས་དགོད་བཞིན་དུ།འདིའི་མིང་ལ་སྒྲ་སྡུད་འཁོར་ལོ་ཟེར་བ་རེད།འདིའི་ནང་ནས་ས་ཆ་ཡོངས་རྫོགས་ཀྱི་གནས་ཚུལ་གོ་ཐུབ་པ་རེད་ཟེར་བས་ཚང་མ་སྔར་བས་ཀྱང་ཡ་མཚར་བའི་དངོས་པོ་དེར་ཡིད་སྨོན་སྐྱེས་པར་གྱུར།